《相知行》
清代·林旭

相如昔日家成都，四壁独具长物无。若非文君夜奔往，聘钱难借何论逋。

郁林女儿生照井，青州公子识光景。明珠百斛不与宝，更退翾风作房老。

书生穷薄不足道，化为鶗鴂啼芳草。黄金在手失娉婷，人生几见多财好。

乐莫乐兮新相知，将新比故犹有疑。佳人一去岂再得，只有延年语可悲。

作者简介：（1875—1898）清福建侯官人，字暾谷，号晚翠。光绪十九年举人。任内阁中书。倡闽学会，又助康有为开保国会。百日维新间，与谭嗣同等四人以四品卿衔入军机，参与新政。政变起，被捕遇害。为戊戌六君子之一。有《晚翠轩诗集》。